Imtella' Awwissu 19, 2020 - Aġġornata 19 Ta' Awwissu, 2020 6:49pm Tissokta l-inkjesta pubblika fil-qtil ta' Daphne Caruana Galizia li qed tistħarreġ jekk il-Gvern setax ipprevjena l-omiċidju tas-sinjura Caruana Galizia. Jixhed Marvin Gaerty il-Kummissarju tat-Taxxi Interni Quddiem il-bord tal-inkjesta pubblika indipendenti tela' fuq il-pedana tax-xhieda Marvin Gaerty il-Kummissarju tat-Taxxi Interni. Xehed li ilu għoxrin sena jaħdem f'dan id-Dipartiment. Mistoqsi dwar l-operat, is-Sur Gaerty spjega li d-Dipartiment jopera għal rasu u jikkonsulta biss mal-Ministeru f'każ ta' policy. Xehed li dwar il-Panama Papers huwa ħa azzjonijiet bla limitu biex kull min issemma jinfetaħ każ kontrih. Mistoqsi jekk nebbaħx lill-Ministru tiegħu dwar l-investigazzjonijiet il-Kummissarju Gaerty qal li r-responsabbiltà u l-obbligu kienet tiegħu. Qal li kien isegwi kuljum il-midja partikolarment il-blog ta' Daphne Caruana Galizia. Mistoqsi mill-bord huwa kkonferma li l-ewwel darba li semma bil-panama papers kien minn fuq il-blog Running Commentary. Qal ukoll li pprova jagħmel kuntatt mal-ICIJ il-konsorzju ta' ġurnalisti li żvelaw din l-informazzjoni. Meta mistoqsi fid-dettall dwar l-investigazzjonijiet is-Sur Gaerty innota lill-bord li huwa limitat bil-liġi tal-VAT act fir-risposti tiegħu u li l-unika persuna li jista jeżentah hu l-Prim Ministru. Il-bord spjega li huwa jrid jistaqsi biss dwar investigazzjoni b rabta ma' dan id-delitt. Kompla jixhed li saru investigazzjoni wkoll dwar Swiss Leaks. Dwar każi ta ħasil ta flus, is-Sur Gaerty qal li minn punto di vista legali li jkollok kumpanija fil-Panama waħedha huwa diffiċli li jiġi ppruvat li kien se jsir attentat ta' ħasil ta' flus. Qal li l-intenzjoni mhux biżżejjed biex jiġi ppruvat reat. Qal li d-Dipartiment qatt ma kellu remit li jipproċedi b'mod kriminali ġaladarba titħallas it-taxxa dovuta. Qal li sar titjib sostanzjali fil-ħidma konġunt bejn id-dipartiment il-pulizija u l-FIAU. Qal li wara r-rapport tal-MoneyVal sar dan it-tibdil. Qal li parti kbira mis-750 kumpanija msemmija fil-Panama Papers ġew investigati iżda fadal xi jsir. Madanakollu qal li l-investigazzjoni tagħhom hi amministrattiva u għalhekk proċeduri kriminali jridu jittieħdu mill-Pulizija. Is-Sur Gaerty ammetta li s-sistema mhix ottima. Għaliex tagħti aktar kuraġġ biex isir l-evażjoni tat-taxxa ġaladarba l-unika sogru huwa li jitħallsu lura l-flus dovuti u l-imgħax. Qal li din tagħti immunità lil persuni li jifilħu jħallsu. Qal li din il-kritika ħarġet ukoll fir-rapport tal-Moneyval. Mistoqsi mill-avukati tal-familja jekk sarx rapport lill-bord tal-Accountancy dwar Nexia BT ix-xhud qal li ma jistax jirrispondi għaliex huwa marbut mil-liġi. Il-bord qal li dawn il-mistoqsijiet għandhom isiru wara li tingħata l-eżenzjoni mill-Prim Ministru. Dwar ir-rapporti lill-bord tal-Accountancy ix-xhud qal li ma tistax tirrapporta l-industrija kollha bil-mod li topera. Qal li probabbilment ikunu l-istess aġenziji li jħajru klijenti jiftħu kumpaniji f ġurisdizzjonijiet barranin għaliex din kienet prassi. Mistoqsi mill-avukati tal-familja dwar l-irwol tiegħu fil-proċess tal-bini tal-power station il-ġdida is-Sur Gaerty qal li kien inkarigat biss milli jagħmel skrutinju fuq in-numri preżentati minn kumpaniji privati qal li ma kellu l-ebda setgħa fuq il-proċess tal-għażla. Ix-xhieda tal-Kummissarju ġiet fi tmiema issa jmiss biex jixhed il-Kap Eżekuttiv tal-MTA Johann Buttigieg. Jixhed il-Kap Eżekuttiv tal-MTA, Johann Buttigieg Is-Sur Buttigieg xehed li spiċċa mill-kariga li kellu fl-Awtorità tal-Ippjanar f'Novembru tas-sena li għaddiet. Ċaħad li kien konsulent fl-Uffiċċju tal-Prim Ministru. Qal li qabel ma nħatar il-Ministru preżenti Ian Borg, il-Prim Ministru kien responsabbli mill-ippjanar u għalhekk kienu jsiru diskussjonijiet bejn iż-żewġ partijiet. Mistoqsi dwar il-policies tal-Awtorità tal-Ippjanar is-Sur Buttigieg xehed li liġi hija ċara li jew timxi fuq il-pjanijiet tal-Gvern għall-oġġettivi tiegħu jew inkella l-Awtorità tal-Ippjanar tagħmel il-bidliet li tħoss meħtieġa permezz ta' konsultazzjoni pubblika. Mistoqsi dwar il-politika tal-High Rise, ix-xhud xehed li qabel l-2013 kien hemm permessi ta' dan it-tip li ħolqu furur. Qal li għal dan il-għan iddaħħlet policy li bini ta' dan it-tip jiġi limitat għal ħames żoni speċifiċi f'Malta. Mistoqsi fuq l-influwenza tan-negozjanti l-kbar fuq id-deċiżjonijiet tal-Ippjanar, ix-xhud qal li l-influwenza li ssir minn dan il-lobby hi simili għall-pressjoni li ssir mill-NGO's. Mistoqsi jekk kienx jagħmel parti mill-Kitchen Cabinet ix-xhud qal li qatt ma semma' b dan il-kabinett. Mistoqsi dwar ir-relazzjoni tiegħu ma' Yorgen Fenech ix-xhud qal li sar jafu fl-2014 fejn kien propona proġett ta' lukanda wara lill-gvern ħareġ sejħa ta' interess biex jibni lukanda 'l barra minn Filfla bl-użu tar-reklamazzjoni tal-art. Qal li huwa dejjem għamel distinzjoni bejn xogħol u ħajja privata u li laqgħat li kellu mas-sur Fenech kienu dwar xogħol. Qal li mar jiekol miegħu ġo ristorant u darba ġie mistieden ġewwa post f'Ħaż-Żebbuġ. Mistoqsi dwar min kien mistieden f'dan il-festin, is-Sur Buttigieg xehed li fil-preżenza tiegħu ma kien hemm ħadd ta interess.